आर्सनलको अपराजित यात्रा तोडियो
चार्ली अस्टिनले ८५ औं मिनेटमा गरेको हेड गोलमा नवनियुक्त प्रशिक्षक राल्फ हासेन्हुटको पहिलो घरेलु म्याचमा साउथह्याम्प्टनले जित दर्ता गर्दै आर्सनलको २२ खेलको अपराजित यात्रा पूर्णविराम लगाइदिएको छ । 
साउथह्याम्प्टन — चार्ली अस्टिनले ८५ औं मिनेटमा गरेको हेड गोलमा नवनियुक्त प्रशिक्षक राल्फ हासेन्हुटको पहिलो घरेलु म्याचमा साउथह्याम्प्टनले जित दर्ता गर्दै आर्सनलको २२ खेलको अपराजित यात्रा पूर्णविराम लगाइदिएको छ । काउन्टर एट्याकमा घरेलु टोलीले २० मिनेटमै अग्रता लिएको थियो । ड्यानी इङसले म्याट् टार्गेटाको क्रसमा गोल गरे । हेनरिख मिखिटार्यनले २८ औं मिनेटमा नाचो मोनरियलको पासमा बराबरी गोल फर्काए । ड्यानीले नै व्यक्तिगत दोस्रो गोल गर्दा घरेलु टोली साउथह्याम्प्टनले पहिलो हाफ अगाडि पुन: अग्रता लियो । ५३ औं मिनेटमा आर्सनलले हेनरिखकै गोलमार्फत खेल बारबरीमा ल्यायो । उनले अलेक्जान्द्रे लाकाजेटेको पास सदुपयोग गरे । यो तीन अंकले साउथह्याम्प्टन रेलिगेसन क्षेत्रबाट बाहिर निस्किएको छ । १७ खेलबाट उसको १२ अंक भएको छ र लिगको १७ औं स्थानमा छ । पाँचौं स्थानमा रहेको आर्सनलले चौथो स्थानको चेल्सीसँग अंक बराबरी गर्ने अवसर गुमाएको छ । उसको समान १७ खेलबाट ३४ र चेल्सीको ३७ अंक छ । चेल्सीले ब्राइटनलाई २–१ गोलले हराउँदै तीन अंक थपेको हो । चेल्सीका लागि पेड्रो र इडेन हाजार्डले गोल गरेका थिए । सोलोमोन मार्चले दोस्रो हाफमा सान्त्वना गोल फर्काएका थिए ।१७ औं मिनेटमा पेड्रोले गोल गरेका थिए भने ३३ औं मिनेटमा पेड्रोकै पासमा हाजार्डले गोल गरी पहिलो हाफमा २–० को अग्रता दिलाए । 